Rådets konklusioner om beskyttelse af og sikkerhed for journalister og andre mediefolk

(2022/C 245/04)

RÅDET FOR DEN EUROPÆISKE UNION

NOTERER SIG FØLGENDE:

1. Demokrati er baseret på udøvelse af retten til menings- og ytringsfrihed og informationsfrihed, både offline og online. Dette er kernen i journalisterhvervet og skal ledsages af et miljø, der er i stand til at sørge for journalisters og mediefolks beskyttelse og sikkerhed.

2. I dag er mange journalister og andre mediefolk ikke i stand til at arbejde frit og uafhængigt overalt, som de burde være. Der er stadig flere hindringer for ytringsfriheden og informationsfriheden og også angreb på dem i Europa og andre steder i verden ( 1 ) . Den usikkerhed, de står over for, er endnu større i væbnede konflikter. Selv om de er en kilde til upartiske oplysninger, der er afgørende for at fastlægge fakta og forstå en konflikt, er de særligt udsatte og kan selv blive mål, hvilket den igangværende russiske militære aggression mod Ukraine viser ( 2 )

3. Journalister og andre mediefolk står over for mange trusler og konfronteres med stigmatisering, intimidering, ulovlig overvågning og vold i form af fysisk og psykisk skade eller endda mord, ondsindet retsforfølgning, unødigt økonomisk pres og skade på deres omdømme. Denne vold finder også sted online i form af fornærmelser, tilskyndelse til had, chikane og dødstrusler.

4. Situationen for kvindelige journalister er særlig bekymrende ( 3 ) : De er udsat for yderligere risici, både med hensyn til antal og type. En sådan kønsbaseret vold antager mange former, herunder chikane på internettet, voldtægt og dødstrusler samt tilskyndelse til had. Journalister, der tilhører mindretal eller socialt marginaliserede grupper, rammes også uforholdsmæssigt hårdt af sådanne trusler ( 4 )

5. Den økonomiske situation for journalister og andre mediefolk bliver også mere og mere usikker. Den finansielle og økonomiske usikkerhed i mange medieforetagender, som kan ses i forbindelse med lukningen af flere af dem, gør mediefolk mere sårbare. Desuden kan kravet om effektivitet eller rentabilitet, navnlig i forbindelse med private medier, til tider forværre forholdene og kvaliteten af journalisters arbejde. Den digitale omstilling og det stigende antal globale aktører og sociale netværk, der konkurrerer med medieforetagender på markedet for onlinereklamer ( 5 ) , kombineret med konsekvenserne af pandemien ( 6 ) , hvor medieforetagender oplevede indtægtstab, der var større end faldet i de nationale indtægter, har ført til en forværring af den økonomiske usikkerhed for journalister og andre mediefolk.

6. Europa-Kommissionen har fremlagt et forslag til direktiv om strategiske retssager mod offentligt engagement (SLAPP) ( 7 ) , som foreslår Europa-Parlamentet og Rådet at indføre retssikkerhedsgarantier mod sådanne retssager, og en ledsagende henstilling ( 8 ) , der vejleder medlemsstaterne i sådanne sager.

7. Medlemsstaterne og Europa-Kommissionen er blevet opfordret ( 9 ) til at gennemføre en europæisk strategi for de kulturelle og kreative industriers økosystem med henblik på bl.a. at lette adgangen til oplysninger om tilgængelig finansiering for medieforetagender ved at sammenlægge finansieringsvejledningen CultureEU og det interaktive kortlægningsværktøj for audiovisuelle medier og nyhedsmedier, således at fagfolk i nyhedsmediebranchen har en fælles flersproget digital portal med de forskellige finansieringsmuligheder, de har til rådighed.

8. Europa-Kommissionen vil i 2022 fortsat støtte mekanismen for hurtig reaktion i forbindelse med krænkelser af presse- og mediefriheden som en del af programmet Et Kreativt Europa, der bl.a. giver mulighed for støtte til grænseoverskridende mediesamarbejde, herunder uafhængig og undersøgende journalistik, i form af tilskud fra journalistpartnerskabet ( 10 )

GLÆDER SIG OVER FØLGENDE:

9. Den 16. september 2021 vedtog Europa-Kommissionen en henstilling om sikring af journalisters og andre mediefolks beskyttelse og sikkerhed og styrkelse af deres position i Den Europæiske Union, som indeholder vigtige retningslinjer til medlemsstaterne. Europa-Kommissionen har meddelt, at den har til hensigt at offentliggøre en undersøgelse af bl.a. de indikatorer, der anvendes til at overvåge gennemførelsen af dens henstilling, og som kan omhandle onlinesikkerhed og navnlig støtte til kvindelige journalister og journalister, der tilhører mindretal;

OPFORDRER EUROPA-KOMMISSIONEN TIL

10. inden for rammerne af det eksisterende europæiske forum for nyhedsmedier at tilskynde til regelmæssigt at tilrettelægge drøftelser og udveksling af bedste praksis om beskyttelse af og sikkerhed for journalister og andre mediefolk og fremme dialogen med interessenter om relevant udvikling

11. fortsat at evaluere de eksisterende pilotprojekter og forberedende tiltag til støtte for mediefrihed og -pluralisme med henblik på at gøre dem mere omfattende og langsigtede

12. at styrke finansieringen af uafhængig og undersøgende journalistik ( 11 ) , som yder et afgørende bidrag til det offentlige og demokratiske liv, bl.a. ved at bygge videre på nyhedsinitiativet ( 12 ) og lade sig inspirere af f.eks. InvestEU

13. at tage hensyn til journalisters og andre mediefolks onlinesikkerhed og ytringsfrihed i alle relevante initiativer som følge af EU’s digitale strategi;

OPFORDRER MEDLEMSSTATERNE OG EUROPA-KOMMISSIONEN TIL INDEN FOR DERES RESPEKTIVE KOMPETENCEOMRÅDER OG I OVERENSSTEMMELSE MED NÆRHEDSPRINCIPPET

14. at tilskynde til livslang læring ( 13 ) om beskyttelse af journalister og mediefolk for alle berørte interessenter såsom ledere af nyhedsredaktioner, retshåndhævende myndigheder, dommere og andre myndigheder, der beskæftiger sig med digital sikkerhed

15. at tilskynde til udvikling af mediekendskabs- og informationskompetenceinitiativer med henblik på at øge bevidstheden om journalisters og andre mediefolks sikkerhed ( 14 )

16. at fremme journalisters og andre mediefolks onlinesikkerhed og digitale færdigheder, navnlig for så vidt angår kvindelige journalister, journalister, der tilhører mindretal eller socialt marginaliserede grupper, f.eks. ved at fremme oprettelsen af særlige ekspertgrupper, der kan indsamle oplysninger og udveksle god praksis om håndtering af onlineangreb og -trusler, og som kan samle medierepræsentanter og -myndigheder på EU- eller medlemsstatsplan, retshåndhævelsespersonale og cybersikkerhedspersonale

17. at tilskynde til et tættere samarbejde mellem onlineplatforme og civilsamfundsorganisationer, der har særlig ekspertise inden for bekæmpelse af koordinerede onlineangreb, trusler, chikane, onlineovervågning eller tilskyndelse til had rettet mod journalister og andre mediefolk, med henblik på at forstå disse trusler bedre, reagere bedre på dem og tilpasse platformenes praksis i overensstemmelse hermed. Dette kan f.eks. ske via regelmæssige dialoger, der kan omfatte offentlige myndigheder

18. at støtte gennemførelsen af projekter og initiativer til beskyttelse af kvindelige journalister og journalister, der tilhører mindretal, og navnlig dem, der gør det muligt at forbedre gennemsigtigheden og informationen vedrørende angreb og diskrimination mod dem, og dem, der fremmer ligestilling og inklusion i mediebranchen og på nyhedsredaktioner, samt initiativer, der øger bevidstheden om forebyggelse og bekæmpelse af vold og chikane mod journalister og andre mediefolk

19. yderligere at forbedre, navnlig gennem forskning, kendskabet til potentielle risici for mediefolk og bedste praksis, der kan være en hjælp, navnlig med hensyn til beskyttelse og sikkerhed i områder med væbnede konflikter

20. at støtte initiativer og mekanismer, der har til formål at forbedre medieforetagenders økonomiske og finansielle bæredygtighed, herunder dem, der følger af gennemførelsen af de beslægtede rettigheder, der er indført for presseudgivere i direktiv (EU) 2019/790 ( 15 ) , og dem, der har til formål at forbedre rekrutteringen af journalister og andre mediefolk, og gennemføre undersøgelser af deres arbejdsvilkår i overensstemmelse med Rådets henstilling af 8. november 2019

21. at fremme initiativer og mekanismer, der støtter unge og nytilkomne på arbejdsmarkedet for journalister og mediefolk samt freelancejournalister og mediefolk og dem, der arbejder i lokale og regionale medier, og dermed styrker deres informationsfrihed

22. at støtte initiativer og mekanismer, der fremmer udveksling og styrkelse af faglig bedste praksis, navnlig ved at øge bevidstheden blandt journalist- og mediestuderende om de risici, de kan udsættes for i deres fremtidige karriere, og de bedste måder at håndtere dem på, og fremmer større deltagelse i vigtige europæiske erfaringer under deres studier, så de kan stifte bekendtskab med forskellige miljøer og forskellige undersøgelses- og offentliggørelsesmetoder

23. at tilskynde sektoren til at udvikle initiativer og indikatorer vedrørende nyheders og medieforetagenders troværdighed, f.eks. ansættelse af journalister, faktatjekkere og andre mediefolk, med henblik på at stimulere platforme og annoncører til at udvise ansvar for at deltage i at gøre pålidelig information og forskellige perspektiver tilgængelige

24. at forpligte sig til at beskytte journalister og andre mediefolk rundt om i verden i de relevante multilaterale fora, i bilaterale forbindelser, på nationalt plan og i internationale initiativer til beskyttelse af journalister og informationsfrihed, idet der lægges særlig vægt på beskyttelse af og sikkerhed for journalister og andre mediefolk, der arbejder i eller kommer fra konfliktområder

25. at støtte journalister og andre mediefolk, der stræber efter at dække væbnede konflikter på en uafhængig og upartisk måde, navnlig den igangværende russiske militære aggression mod Ukraine, og tilskynde til initiativer, der fremmer deres arbejde og formidling heraf, f.eks. særlige afdelinger inden for medietjenester, navnlig på ukrainsk

26. at støtte uafhængige journalister og mediefolk og journalister og mediefolk i eksil, navnlig fra lande såsom Ukraine, Belarus og Den Russiske Føderation, i lyset af deres individuelle situation og årsager til eksil. Denne støtte kan, hvis det er relevant, være faglig, finansiel, social, administrativ eller juridisk bistand, herunder fra den private sektor, og vil have til formål at skabe sikre arbejdsvilkår og hjælpe dem med at genoptage deres erhvervsmæssige aktivitet, f.eks. gennem ophold eller initiativer, der gør det lettere at identificere beskæftigelsesmuligheder

27. at drøfte medlemsstaternes erfaringer med, hvordan journalister og andre mediefolk fra konfliktramte regioner bedst kan modtages

28. at udveksle bedste praksis og gøre status over gennemførelsen af disse konklusioner senest i 2025.

(1) Der blev udtrykt dyb bekymring over det stigende antal journalister og mediefolk på verdensplan, der er blevet dræbt, tortureret, arresteret, tilbageholdt, chikaneret og intimideret i de seneste år som en direkte følge af deres erhverv, i FN’s Generalforsamlings resolution A/C.3/L.49/Rev1 »The safety of journalists and the issue of impunity«: https://documents-dds-ny.un.org/doc/UNDOC/LTD/N21/329/42/PDF/N2132942.pdf?OpenElement.

(2) Som beskrevet på Europarådets platform til fremme af beskyttelse af journalistik og journalisters sikkerhed (https://fom.coe.int/en/pays/detail/11709594). Se også årsrapporten 2022 fra partnerorganisationerne i Europarådets platform til fremme af beskyttelse af journalistik og journalisters sikkerhed »Defending Press Freedom in Times of Tension and Conflict« (https://rm.coe.int/platform-protection-of-journalists-annual-report-2022/1680a64fe1).

(3) Se f.eks. rapporten fra observatoriet for mediepluralisme, 2021; Den Europæiske Unions Agentur for Grundlæggende Rettigheder (FRA), Vold mod kvinder: en EU-undersøgelse, 2014; FRA, Crime, safety and victims’ rights, 2021; årsrapporten fra partnerorganisationerne i Europarådets platform til fremme af beskyttelse af journalistik og journalisters sikkerhed, 2021; UNESCO, Online violence against women journalists: a global snapshot of incidence and impacts, 2020; UNESCO, The Chilling global trends in online violence against women journalists, 2021; OSCE, Resource Guide on the Safety of Female Journalists Online, 2020; OSCE-rapporten »Violence against women journalists and politicians: a growing crisis«, 2021.

(4) IPI, Newsroom Best Practices for Addressing Online Violence against Journalists.

(5) Rådets konklusioner om beskyttelse af et frit og pluralistisk mediesystem, december 2020.

(6) Roberta Carlini og Konrad Bleyer-Simon: Media economy in the pandemic: a European perspective, teknisk rapport, Centret for Mediepluralisme og Mediefrihed (CMPF), 2021/01.

(7) 8529/22 – COM(2022) 177 final.

(8) C(2022) 2428 final.

(9) Rådets konklusioner om fastlæggelse af en europæisk strategi for de kulturelle og kreative industriers økosystem, 4. april 2022 (2022/C 160/06).

(10) Det årlige arbejdsprogram 2022 for gennemførelsen af programmet Et Kreativt Europa, https://culture.ec.europa.eu/document/2022-annual-work-programme-creative-europe-programme

(11) Journalistik styres af etiske principper såsom sandfærdighed, passende kontrol- og bevismidler og upartiskhed i præsentationen, beskrivelsen og fortællingen som understreget i Europarådets Parlamentariske Forsamlings resolution 1003 (1993) – Ethics of Journalism og resolution 2066 (2015) – Media responsibility and ethics in a changing media environment og i Europarådets Recommendation CM/Rec(2022)4 of the Committee of Ministers to member States on promoting a favourable environment for quality journalism in the digital age.

(12) https://digital-strategy.ec.europa.eu/en/policies/news-initiative.

(13) Som defineret i artikel 2, nr. 1), i Europa-Parlamentets og Rådets forordning (EU) 2021/817 af 20. maj 2021 om oprettelse af »Erasmus+«: EU-programmet for uddannelse, ungdom og idræt og om ophævelse af forordning (EU) nr. 1288/2013 (EUT L 189 af 28.5.2021, s. 1).

(14) Se Europarådets Recommendation CM/Rec(2016)4 on the protection of journalism and safety of journalists and other media actors.

(15) Europa-Parlamentets og Rådets direktiv (EU) 2019/790 af 17. april 2019 om ophavsret og beslægtede rettigheder på det digitale indre marked og om ændring af direktiv 96/9/EF og 2001/29/EF (EUT L 130 af 17.5.2019, s. 92).